**7 ΗΜΕΡΕΣ ΟΙΚΟΝΟΜΙΑ**

1 Μαρτίου 2024, Τεύχος 495

**Η μείωση των τιμών της ενέργειας και η ανάκαμψη του τουρισμού βελτίωσαν το έλλειμμα του εξωτερικού ισοζυγίου το 2023**

Την περασμένη εβδομάδα η Τράπεζα της Ελλάδος (ΤτΕ) δημοσίευσε τα στοιχεία του ισοζυγίου τρεχουσών συναλλαγών για τον μήνα Δεκ-23.[[1]](#footnote-1) Η εν λόγω μεταβλητή αποτελείται από 4 επί μέρους ισοζύγια: των αγαθών, των υπηρεσιών, των πρωτογενών εισοδημάτων και των δευτερογενών εισοδημάτων. Το άθροισμά τους δείχνει τη διαφορά ανάμεσα στις εισπράξεις και τις πληρωμές από συναλλαγές που πραγματοποιεί μια οικονομία με άλλες οικονομίες του εξωτερικού για αγορά και πώληση αγαθών και υπηρεσιών, για εισόδημα από εργασία και επενδύσεις και για μονομερείς μεταβιβάσεις κεφαλαίων. Οι εισπράξεις -π.χ. οι δαπάνες για καταλύματα και εστίαση των ξένων τουριστών στην Ελλάδα- καταγράφονται ως πιστωτική εγγραφή στους λογαριασμούς καθότι συνεπάγονται την εισροή κεφαλαίων από την αλλοδαπή, ενώ οι πληρωμές -π.χ. αγορές καυσίμων των ελληνικών επιχειρήσεων από το εξωτερικό- καταγράφονται ως χρεωστική εγγραφή στους λογαριασμούς καθότι συνεπάγονται την εκροή κεφαλαίων προς την αλλοδαπή.



Ισοδύναμα, το ισοζύγιο τρεχουσών συναλλαγών δείχνει τη διαφορά ανάμεσα στην εθνική αποταμίευση και τη συνολική επένδυση (πάγια + μεταβολή αποθεμάτων). Όταν είναι ελλειμματικό, το σύνολο των εισπράξεων υπολείπεται των αντίστοιχων πληρωμών και η εθνική αποταμίευση είναι μικρότερη από τις επενδύσεις, με αποτέλεσμα η οικονομία να αντλεί κεφάλαια από την αλλοδαπή (π.χ. δανεισμός, ξένες άμεσες επενδύσεις κ.α.) για να καλύψει το κενό (μείωση των καθαρών ξένων περιουσιακών στοιχείων που ανήκουν σε εγχώριους φορείς). Αντιθέτως, όταν είναι πλεονασματικό, το σύνολο των εισπράξεων υπερβαίνει τις αντίστοιχες πληρωμές και η εθνική αποταμίευση είναι μεγαλύτερη από τις επενδύσεις, με αποτέλεσμα η οικονομία να διοχετεύει κεφάλαια προς την αλλοδαπή (αύξηση των καθαρών ξένων περιουσιακών στοιχείων που ανήκουν σε εγχώριους φορείς).

Όπως παρουσιάζεται στα Σχήματα 1.1 και 1.2, το έλλειμμα του εξωτερικού ισοζυγίου της Ελλάδας, μετά τη μεγάλη διεύρυνση που σημείωσε την 3ετία 2020-2022 κυρίως λόγω της πανδημίας και της ενεργειακής κρίσης, βελτιώθηκε το 2023, εντούτοις παρέμεινε σε πολύ υψηλότερα επίπεδα σε σύγκριση με την προ πανδημίας περίοδο.[[2]](#footnote-2) Αναλυτικά, διαμορφώθηκε στα €14,1 δισεκ. σε τρέχουσες τιμές, μειωμένο κατά 7,1 δισεκ. ή 33,4% σε σύγκριση με το 2022. Βάσει της πρόσφατης πρόβλεψης του Διεθνούς Νομισματικού Ταμείου (ΔΝΤ) για το ονομαστικό ΑΕΠ της Ελλάδας το 2023 (€221,6 δισεκ.), το έλλειμμα του ισοζυγίου τρεχουσών συναλλαγών διαμορφώθηκε στο 6,4% του ΑΕΠ από 10,3% το 2022 (υψηλό 13 ετών!).[[3]](#footnote-3) Ποιοι παράγοντες οδήγησαν σε αυτό το αποτέλεσμα; Ακολουθούν τα αποτελέσματα των 4 ισοζυγίων που συνθέτουν το εξωτερικό ισοζύγιο. Αποδεικνύεται ότι η μείωση των πληρωμών για καύσιμα, κυρίως λόγω της πτώσης των τιμών της ενέργειας, και η αύξηση των εισπράξεων για ταξιδιωτικές υπηρεσίες εξαιτίας της συνεχιζόμενης ανάκαμψης του τουρισμού, οδήγησαν στη μείωση του ελλείμματος του ισοζυγίου τρεχουσών συναλλαγών το 2023. Αντιθέτως, η αύξηση των πληρωμών για εισόδημα από τόκους, μερίσματα και κέρδη, δηλαδή από επενδύσεις που πραγματοποιούν φορείς του εξωτερικού στην ελληνική οικονομία, αντιστάθμισε σε έναν βαθμό την παραπάνω βελτίωση.

* Ισοζύγιο Αγαθών (-€32,4 δισεκ. το 2023 από -€39,6 δισεκ. το 2022)

Το ισοζύγιο αγαθών (balance of goods) αποτελείται από 3 επί μέρους ισοζύγια: των καυσίμων, των πλοίων και των αγαθών χωρίς καύσιμα και πλοία. Το 2023, το ισοζύγιο αγαθών κατέγραψε έλλειμμα €32,4 δισεκ., μικρότερο κατά €7,1 δισεκ. ή 18,1% σε σχέση με το περασμένο έτος. Η συνιστώσα των καυσίμων είχε μακράν τη μεγαλύτερη συνεισφορά σε αυτό το αποτέλεσμα (κατά 89,1%), καθότι οι πληρωμές προς το εξωτερικό για αγορές καυσίμων μειώθηκαν κατά €9,7 δισεκ. ή 31,4%, ξεπερνώντας την αντίστοιχη μείωση των εισπράξεων από το εξωτερικό για πωλήσεις καυσίμων (€3,3 δισεκ. ή 18,9%). Σε ό,τι αφορά το ισοζύγιο αγαθών χωρίς καύσιμα και πλοία, η μείωση των πληρωμών ήταν ελαφρώς μεγαλύτερη από την αντίστοιχη μείωση των εισπράξεων, με αποτέλεσμα τη συρρίκνωση του ελλείμματος κατά €0,6 δισεκ. ή 2,2%. Η αποκλιμάκωση των τιμών της ενέργειας, η συσσώρευση αποθεμάτων το προηγούμενο έτος (π.χ. για λόγους ασφαλείας λόγω του πολέμου στην Ουκρανία και της ενεργειακής κρίσης), ο ήπιος χειμώνας και η επιβράδυνση της μεταπανδημικής ζήτησης ερμηνεύουν τα παραπάνω αποτελέσματα.

* Ισοζύγιο Υπηρεσιών (+€21,7 δισεκ. το 2023 από +€19,4 δισεκ. το 2022)

Το ισοζύγιο υπηρεσιών (balance of services) αποτελείται από 3 επί μέρους ισοζύγια: το ταξιδιωτικό, των μεταφορών και των λοιπών υπηρεσιών. Το 2023, το ισοζύγιο υπηρεσιών σημείωσε πλεόνασμα €21,7 δισεκ., υψηλότερο κατά €2,3 δισεκ. ή 12,1% σε σχέση με το περασμένο έτος. Κυρίαρχο ρόλο σε αυτό το αποτέλεσμα έπαιξε η ενίσχυση του ταξιδιωτικού πλεονάσματος λόγω της ανάκαμψης του τουριστικού κλάδου, σε μια χρονιά μάλιστα με ισχνούς ρυθμούς μεγέθυνσης για οικονομίες (με εξαίρεση τις ΗΠΑ) που αποτελούν σημαντικούς αγοραστές των ελληνικών τουριστικών υπηρεσιών (π.χ. Ευρωζώνη και Ηνωμένο Βασίλειο). Αναλυτικά, τα ταξιδιωτικά έσοδα διαμορφώθηκαν στα €20,5 δισεκ. -το υψηλότερο επίπεδο σε τρέχουσες τιμές από τότε που υπάρχουν διαθέσιμα στοιχεία (2002)- σημειώνοντας ετήσια άνοδο 15,7% ή €2,8 δισεκ. Θετική ήταν η συνεισφορά της συνιστώσας των αφίξεων και αρνητική της συνιστώσας της δαπάνης ανά ταξιδιώτη.[[4]](#footnote-4) Το σύνολο των αφίξεων ανήλθε σε 32,7 εκατ. ταξιδιώτες από 27,8 εκατ. ταξιδιώτες το 2022 (+2,6 εκατ. ταξιδιώτες ή +15,6% από την ΕΕ-27 και +2,3 εκατ. ταξιδιώτες ή +20,8% από χώρες εκτός ΕΕ-27), ενώ η δαπάνη ανά ταξιδιώτη μειώθηκε στα €603,3 από €620,0 το 2022. Τέλος, το 2023, τα ταξιδιωτικά έσοδα, οι ταξιδιωτικές αφίξεις και η δαπάνη ανά ταξιδιώτη ξεπέρασαν τα προ πανδημίας επίπεδα κατά 12,5%, 4,4% και 7,0% αντίστοιχα. Η ενίσχυση της δαπάνης ανά ταξιδιώτη οφείλεται σε έναν βαθμό στην ενίσχυση του επιπέδου των τιμών. Ενδεικτικά, ο Εναρμονισμένος Δείκτης Τιμών Καταναλωτή (ΕνΔΤΚ) της κατηγορίας των ξενοδοχείων και εστιατορίων σημείωσε σωρευτική αύξηση 13,6% την 4ετία 2020-2023.[[5]](#footnote-5)

* Ισοζύγιο Πρωτογενών Εισοδημάτων (-€4,8 δισεκ. το 2023 από -€0,8 δισεκ. το 2022)

Το ισοζύγιο πρωτογενών εισοδημάτων (balance of primary incomes) αποτελείται από 3 επί μέρους ισοζύγια: το ισοζύγιο αμοιβών και μισθών, το ισοζύγιο τόκων, μερισμάτων και κερδών και το ισοζύγιο λοιπών πρωτογενών εισοδημάτων. Το 2023, το ισοζύγιο πρωτογενών εισοδημάτων παρουσίασε έντονη επιδείνωση. Από έλλειμμα €0,8 δισεκ. το 2022 διαμορφώθηκε σε έλλειμμα €4,8 δισεκ. το 2023. Η εν λόγω μεταβολή προήλθε από την αύξηση των πληρωμών για τόκους, μερίσματα και κέρδη κατά €6,3 δισεκ. η οποία υπεραντιστάθμισε την αντίστοιχη αύξηση των εισπράξεων κατά €2,1 δισεκ., με αποτέλεσμα τη χειροτέρευση του ισοζυγίου κατά €4,2 δισεκ. (βλέπε Σχήματα 2.1 και 2.2). Η εκροή κεφαλαίων προς την αλλοδαπή υπό τη μορφή τόκων, μερισμάτων και κερδών αποτελεί εισόδημα φορέων του εξωτερικού που έχουν επενδύσει στην ελληνική οικονομία, δηλαδή που έχουν στην κατοχή τους εγχώρια περιουσιακά στοιχεία.

* Ισοζύγιο Δευτερογενών Εισοδημάτων (+€1,3 δισεκ. το 2023 από -€0,3 δισεκ. το 2022)

Το ισοζύγιο δευτερογενών εισοδημάτων (balance of secondary incomes) αποτελείται από 2 επί μέρους ισοζύγια: το ισοζύγιο γενικής κυβέρνησης (μονομερείς μεταβιβάσεις κεφαλαίων προς και από το εξωτερικό) και το ισοζύγιο λοιπών τομέων. Το 2023, το ισοζύγιο δευτερογενών εισοδημάτων κατέγραψε βελτίωση από έλλειμμα €0,3 δισεκ. το 2022 σε πλεόνασμα €1,3 δισεκ. το 2023. Η προαναφερθείσα αύξηση πηγάζει κυρίως από το ισοζύγιο της γενικής κυβέρνησης το οποίο από έλλειμμα €0,4 δισεκ. το 2022 ανήλθε σε πλεόνασμα €0,9 δισεκ. το 2023. Η εκταμίευση πόρων από την Ευρωπαϊκή Επιτροπή στο πλαίσιο των δόσεων του Ταμείου Ανάκαμψης και Ανθεκτικότητας -σκέλος επιχορηγήσεων- είχε θετική συνεισφορά σε αυτό το αποτέλεσμα.



Εν κατακλείδι, το έλλειμμα του ισοζυγίου τρεχουσών συναλλαγών στην Ελλάδα συρρικνώθηκε σε ετήσια βάση κατά περίπου 4 ποσοστιαίες μονάδες του ΑΕΠ το 2023, εντούτοις παρέμεινε σε σχετικά υψηλά επίπεδα. Το εν λόγω αποτέλεσμα προήλθε από την πτώση των τιμών της ενέργειας και την άνοδο των τουριστικών εισπράξεων. Αντιθέτως, οι αυξημένες πληρωμές για τόκους, μερίσματα και κέρδη προς το εξωτερικό αντιστάθμισαν σε έναν βαθμό το παραπάνω θετικό αποτέλεσμα. Όπως έχουμε αναφέρει σε παλαιότερο τεύχος του δελτίου 7 Ημέρες Οικονομία, η περαιτέρω συρρίκνωση του εξωτερικού ελλείμματος της Ελλάδας συνδέεται με την ενίσχυση: 1ον, της διαρθρωτικής ανταγωνιστικότητας, 2ον, των επενδύσεων σε εξωστρεφείς κλάδους και 3ον, της εθνικής αποταμίευσης.

|  |  |
| --- | --- |
| **Πίνακας Α1: Βασικά Μακροοικονομικά Μεγέθη της Ελληνικής Οικονομίας** | |
| Πραγματικό Ακαθάριστο Εγχώριο Προϊόν (εποχικά διορθωμένα στοιχεία) |  |
| *Το 3ο τρίμηνο 2023 η ετήσια μεταβολή του πραγματικού ΑΕΠ ήταν +2,1% YoY (+2,6% YoY το Q2 2023 και +4,1% YoY το Q3 2022) και η αντίστοιχη τριμηνιαία μεταβολή ήταν 0,0% QoQ (+1,1% QoQ το Q2 2023 και +0,5% QoQ το Q3 2022)* | **ΑΕΠ (% YoY, % QoQ)**  Περίοδος: Q3 2003–Q3 2023  Στοιχεία: τριμηνιαία  Μέσος Όρος: -0,3%  Διάμεσος: +0,6%  Μέγιστο: +14,7% (Q2 2021)  Ελάχιστο: -16,0% (Q2 2020)  Δημοσίευση: 6/12/2023 (προσωρινά στοιχεία)  Επόμενη: 7/3/2023 |
| *Προβλέψεις για το σύνολο του έτους – Ευρωπαϊκή Επιτροπή, Νοε-2023: 2023 2,4%, 2024 2,3%, 2025 2,2%* |
|  |
| Ποσοστό Ανεργίας (εποχικά διορθωμένα στοιχεία) |  |
| *Τον Δεκέμβριο 2023 το ποσοστό ανεργίας διαμορφώθηκε στο 9,2% (9,4% τον Νοέμβριο 2023 και 12,2% τον Δεκέμβριο 2022) και το αντίστοιχο μέσο ετήσιο μέγεθος (μέσος όρος 12 μηνών) ήταν στο 10,6% (10,8% τον Νοέμβριο 2023 και 12,4% τον Δεκέμβριο 2022)* | **Ποσοστό Ανεργίας (%)**  Περίοδος: 12/2005-12/2023  Στοιχεία: μηνιαία  Μέσος Όρος: 17,1%  Διάμεσος: 17,1%  Μέγιστο: 28,3% (11/2013)  Ελάχιστο: 7,4% (5/2008)  ΑΑ = αριστερός άξονας  ΔΑ = δεξιός άξονας  ΠΜ = ποσοστ, μοναδ,  Δημοσίευση: 1/2/2024  Επομ. δημ.: 1/3/2024 |
| *Προβλέψεις για το σύνολο του έτους – Ευρωπαϊκή Επιτροπή, Νοε-2023: 2023 11,4%, 2024 10,7%, 2025 9,9%* |
|  |
| Εναρμονισμένος Δείκτης Τιμών Καταναλωτή |  |
| *Τον Ιανουάριο 2024 η ετήσια μεταβολή του ΕνΔΤΚ ήταν +3,2% YoY (+3,7% YoY τον Δεκέμβριο 2023 και +7,3% YoY τον Ιανουάριο 2023)) και η αντίστοιχη μέση ετήσια μεταβολή (μέσος όρος 12 μηνών) ήταν 3,8% YoY (4,2% YoY τον Δεκέμβριο 2023 και 9,4% YoY τον Ιανουάριο 2023)* | **ΕνΔΤΚ (% YoY)**  Περίοδος: 1/2004-1/2024  Στοιχεία: μηνιαία  Μέσος Όρος: +2,0%  Διάμεσος: +1,6%  Μέγιστο: +12,1% (9/2022)  Ελάχιστο: -2,9% (11/2013)  Δημοσίευση: 15/2/2024  Επομ. δημ.: 8/3/2024 |
| *Προβλέψεις για το σύνολο του έτους – Ευρωπαϊκή Επιτροπή, Νοε-2023: 2023 4,3%, 2024 2,8%, 2025 2,1%* |
|  |
| Πηγή: Ελληνική Στατιστική Αρχή (ΕΛΣΤΑΤ), Ευρωπαϊκή Επιτροπή (European Commission), Eurobank Research. | |

|  |  |
| --- | --- |
| **Πίνακας Α2: Δείκτες Οικονομικής Συγκυρίας και Προσδοκιών της Ελληνικής Οικονομίας** | |
| *Απασχόληση (σύνολο οικονομίας): +2,5% YoY τον Δεκ-23 από +0,3% YoY τον Νοε-23, +1,5% YoY την περίοδο Ιαν-23 – Δεκ-23 (12Μ) από  +5,5% YoY την περίοδο Ιαν-22 – Δεκ-22 (επομένη δημοσίευση: 1/3/2024)* | *Δείκτης Οικονομικού Κλίματος: 104,8 ΜΔ τον Φεβ-24, -2,4 ΜΔ ΜοΜ και -2,5 ΜΔ YoY τον Φεβ-24 από +1,4 ΜΔ ΜοΜ και +1,5 ΜΔ YoY τον Ιαν-24 (επόμενη δημοσίευση: 27/3/2024)* |
|  |  |
| *Δείκτης Όγκου Λιανικού Εμπορίου: +3,1% MoM και +0,5% YoY τον Δεκ-23 από +0,8% MoM και -5,0% YoY τον Νοε-23, -3,4% YoY την περίοδο Ιαν-23 – Δεκ-23 (12Μ) από +3,0% YoY την περίοδο Ιαν-22 – Δεκ-22 (επομένη δημοσίευση: 29/3/2024)* | *Δείκτης Εμπιστοσύνης Καταναλωτή: -47,2 ΜΔ τον Φεβ-24, -0,9 ΜΔ ΜοΜ και +0,2 ΜΔ YoY τον Φεβ-24 από -6,0 ΜΔ ΜοΜ και -4,9 ΜΔ YoY τον Ιαν-24 (επόμενη δημοσίευση: 27/3/2024)* |
|  |  |
| *Δείκτης Παραγωγής Μεταποίησης: +2,2% MoM και +4,8% YoY τον Δεκ-23 από -4,0% MoM και +2,9% YoY τον Νοε-23, +4,2% YoY την περίοδο Ιαν-23 – Δεκ-23 (12Μ) από +4,5% YoY την περίοδο Ιαν-22 – Δεκ-22 (επόμενη δημοσίευση: 8/3/2024)* | *Δείκτης PMI Μεταποίησης: 54,7 ΜΔ τον Ιαν-24, +3,4 ΜΔ ΜοΜ και +5,5 ΜΔ YoY τον Ιαν-24 από +0,4 ΜΔ ΜοΜ και +4,1 ΜΔ YoY τον Δεκ-23 (επόμενη δημοσίευση: 1/3/2024)* |
|  |  |
| Πηγή: Ελληνική Στατιστική Αρχή (ΕΛΣΤΑΤ), Ίδρυμα Οικονομικών και Βιομηχανικών Ερευνών (IOBE), S&P Global, Eurobank Research.  Σημείωση: ως ΜΔ ορίζουμε τις μονάδες δείκτη, ως MoM και YoY τη μηνιαία και την ετήσια μεταβολή αντίστοιχα, και ως ΑΑ και ΔΑ τον αριστερό και τον κάθετο άξονα αντίστοιχα. | |



Ομάδα Ανάλυσης και Έρευνας

|  |  |
| --- | --- |
| ­­­ | **Δρ, Τάσος Αναστασάτος** | Επικεφαλής Οικονομολόγος Ομίλου Eurobank  [tanastasatos@eurobank.gr](mailto:tanastasatos@eurobank.gr) | + 30 214 40 59 706 |

|  |  |  |
| --- | --- | --- |
| **Μιχαήλ Βασιλειάδης**  Ερευνητής Οικονομολόγος  [mvassileiadis@eurobank.gr](mailto:mvassileiadis@eurobank.gr)  + 30 214 40 59 709 | **Δρ, Στυλιανός Γώγος**  Ερευνητής Οικονομολόγος  [sgogos@eurobank.gr](mailto:sgogos@eurobank.gr)  + 30 214 40 63 456 | **Μαρία Κασόλα**  Ερευνήτρια Οικονομολόγος  mkasola@eurobank.gr  + 30 210 40 63 453 |
| **Marcus Bensasson**  Ερευνητής Οικονομολόγος  [mbensasson@eurobank.gr](mailto:mbensasson@eurobank.gr)  + 30 214 40 65 113 | **Δρ. Κωνσταντίνος Πέππας**  Ερευνητής Οικονομολόγος  [kpeppas@eurobank.gr](mailto:kpeppas@eurobank.gr)  + 30 214 40 63 520 | **Παρασκευή Πετροπούλου**  Ανώτερη Οικονομολόγος  [ppetropoulou@eurobank.gr](mailto:ppetropoulou@eurobank.gr)  + 30 214 40 63 455 |
| **Δρ, Θεόδωρος Ράπανος**  Ερευνητής Οικονομολόγος [trapanos@eurobank.gr](mailto:trapanos@eurobank.gr)  + 30 214 40 59 711 | **Σιμεώνη – Ελένη Σούρσου** Junior Οικονομική Αναλύτρια [ssoursou@eurobank.gr](mailto:ssoursou@eurobank.gr)  + 30 214 40 65 120 | **Δρ, Θεόδωρος Σταματίου**  Ανώτερος Οικονομολόγος  [tstamatiou@eurobank.gr](mailto:tstamatiou@eurobank.gr)  + 30 214 40 59 708 |

**Περισσότερες εκδόσεις μας διαθέσιμες στην ηλεκτρονική διεύθυνση που ακολουθεί:** <https://www.eurobank.gr/en/group/economic-research>

**Εγγραφείτε ηλεκτρονικά, σε:** <https://www.eurobank.gr/el/omilos/oikonomikes-analuseis/forma-ekdilosis-endiaferontos>

**Ακολουθήστε μας στο twitter:** <https://twitter.com/Eurobank_Group>

**Ακολουθήστε μας στο LinkedIn:** <https://www.linkedin.com/company/eurobank>

**DISCLAIMER**

[](https://www.eurobank.gr/el/omilos/oikonomikes-analuseis)This report has been issued by Eurobank S.A. (“Eurobank”) and may not be reproduced in any manner or provided to any other person. Each person that receives a copy by acceptance thereof represents and agrees that it will not distribute or provide it to any other person. This report is not an offer to buy or sell or a solicitation of an offer to buy or sell the securities mentioned herein. Eurobank and others associated with it may have positions in, and may effect transactions in securities of companies mentioned herein and may also perform or seek to perform investment banking services for those companies. The investments discussed in this report may be unsuitable for investors, depending on the specific investment objectives and financial position. The information contained herein is for informative purposes only and has been obtained from sources believed to be reliable but it has not been verified by Eurobank. The opinions expressed herein may not necessarily coincide with those of any member of Eurobank. No representation or warranty (express or implied) is made as to the accuracy, completeness, correctness, timeliness or fairness of the information or opinions herein, all of which are subject to change without notice. No responsibility or liability whatsoever or howsoever arising is accepted in relation to the contents hereof by Eurobank or any of its directors, officers or employees. Any articles, studies, comments etc. reflect solely the views of their author. Any unsigned notes are deemed to have been produced by the editorial team. Any articles, studies, comments etc. that are signed by members of the editorial team express the personal views of their author.

1. Τα στοιχεία παρατίθενται σε τρέχουσες τιμές και δεν είναι εποχικά διορθωμένα. Συνεπώς, εμπεριέχουν την επίδραση των τιμών και των εποχικών παραγόντων. Όταν υπολογίζουμε τις ετήσιες μεταβολές των επί μέρους μεταβλητών -για παράδειγμα τη διαφορά ανάμεσα στα τουριστικά έσοδα των ετών 2023 και 2022- οι εποχικές επιδράσεις σε μεγάλο βαθμό εξαλείφονται, ενώ οι αντίστοιχες των τιμών παραμένουν. [↑](#footnote-ref-1)
2. Η πανδημία λόγω των μέτρων κοινωνικής αποστασιοποίησης κατακρήμνισε τα τουριστικά έσοδα τη διετία 2020-2021, ενώ η ενεργειακή κρίση, παράλληλα με την ισχυρή άνοδο της ιδιωτικής κατανάλωσης και των επενδύσεων στη μεταπανδημική περίοδο, οδήγησε σε πολύ μεγάλη αύξηση της αξίας των εισαγωγών το 2022. [↑](#footnote-ref-2)
3. Την Πέμπτη 7 Μαρτίου 2024 η Ελληνική Στατιστική Αρχή (ΕΛΣΤΑΤ) είναι προγραμματισμένο να δημοσιεύσει την πρώτη εκτίμηση των ετήσιων εθνικών λογαριασμών του έτους 2023. [↑](#footnote-ref-3)
4. Ισχύει ότι: Τουριστικά Έσοδα Ταξιδιωτικές Αφίξεις \* Δαπάνη Ανά Ταξιδιώτη. [↑](#footnote-ref-4)
5. Σε ό,τι αφορά το πλεόνασμα του ισοζυγίου μεταφορών καταγράφηκε μείωση στα €3,3 δισεκ. το 2023 από €3,8 δισεκ. το 2022 (-15,0%, κυρίως λόγω της πτώσης των ναύλων για πλοία μεταφοράς ξηρού φορτίου όπως αναφέρεται στην ενδιάμεση έκθεση νομισματικής πολιτικής της ΤτΕ), ενώ το ισοζύγιο λοιπών υπηρεσιών κινήθηκε ανοδικά, καταγράφοντας πλεόνασμα €0,5 δισεκ. από έλλειμμα €0,2 δισεκ., αντισταθμίζοντας τις απώλειες του ισοζυγίου μεταφορών. [↑](#footnote-ref-5)